ท่าอากาศยานสุวรรณภูมิ ยืนยันไม่มีการตรวจค้นหน้ากากอนามัย เนื่องจากไม่ใช่สิ่งของอันตรายห้ามขึ้นเครื่องบิน
ฝ่ายกิจการพิเศษและมวลชนสัมพันธ์ ท่าอากาศยานสุวรรณภูมิ บริษัท ท่าอากาศยานไทย จำกัด (มหาชน) หรือ ทอท. ชี้แจงกรณีมีการโพสต์ข้อความประชาสัมพันธ์เกี่ยวกับมาตรการการนำหน้ากากอนามัยออกนอกราชอาณาจักร ผ่านทาง Facebook ชื่อเพจ Suvarnabhumi Airport ซึ่งเป็นการดำเนินการตามที่กรมการค้าภายใน กระทรวงพาณิชย์ ได้ขอความร่วมมือให้ท่าอากาศยานสุวรรณภูมิดำเนินการแจ้งให้ผู้โดยสารทราบ เพื่อให้ถือปฏิบัติตามประกาศคณะกรรมการกลางว่าด้วยราคาสินค้าและบริการ ฉบับที่ 5 และ 6 พ.ศ.2565 และประกาศสำนักงานคณะกรรมการกลางว่าด้วยราคาสินค้าและบริการ ฉบับที่ 3 พ.ศ.2565 ซึ่งได้สร้างความกังวลแก่ผู้โดยสารว่าจะมีการตรวจค้นและห้ามไม่ให้ผู้โดยสารนำหน้ากากอนามัยติดตัวขึ้นเครื่อง หรือโหลดไปกับสัมภาระที่บรรจุใต้ท้องเครื่องในกรณีที่เดินทางไปยังต่างประเทศหรือไม่นั้น โดยยืนยันว่าท่าอากาศยานสุวรรณภูมิจะไม่มีการตรวจค้นหน้ากากอนามัยที่ผู้โดยสารพกติดตัว หรือโหลดไปกับสัมภาระใต้ท้องเครื่อง เนื่องจากไม่ได้อยู่ในอำนาจหน้าที่ท่าอากาศยานสุวรรณภูมิ จะทำการตรวจค้นสัมภาระติดตัวผู้โดยสารและสัมภาระที่โหลดใต้ท้องเครื่องและตรวจยึดเฉพาะวัตถุอันตราย หรือสิ่งของต้องห้ามตามมาตรการที่สำนักงานการบินพลเรือนแห่งประเทศไทย หรือ กพท.กำหนดเท่านั้น ซึ่งหน้ากากอนามัยไม่ได้อยู่ในข้อกำหนดดังกล่าว หากผู้โดยสารต้องการสอบถามข้อมูลรายละเอียดเกี่ยวกับประกาศคณะกรรมการกลางฯ ดังกล่าว ขอให้ติดต่อไปที่ สายด่วน กรมการค้าภายใน โทร. 1569